Man kritiek ná trekkerband op hom valDie toneel by Morning Star-veldrenbaan in die Wes-Kaap waar ‘n trekkerband op 29 Januarie 2016 op ‘n man geval het Foto: ER24 ŉ 25-jarige man is in ŉ kritieke toestand nadat ŉ trekkerband by ŉ veldrenbaan in Morning Star in die Wes-Kaap op hom geval het. “Die man het langs die trekker gelê, en ŉ paar werknemers het om hom gestaan toe paramedici by die toneel opgedaag het,” het Russel Meiring, woordvoerder van ER24, gesê. Die man het glo probeer om die trekkerband om te ruil, toe die band, wat ongeveer 500 kg weeg, op hom geval het. “Verskeie werkers wat dit sien gebeur het, het die band opgelig en hom onder die band uitgetrek,” het Meiring bygevoeg. Die man was in ŉ kritieke toestand toe paramedici hom ondersoek het. Hy is met ŉ helikopter na die Groote Schuur-hospitaal geneem vir verdere behandeling.